**Održana prezentacija poslovnih planova: iSKOraK "POKRENI SVOJ POSAO"**

Grad Zenica, Općina Breza i Zenička razvojna agencija ZEDA d.o.o. danas su u prostorijama Zeničke razvojne agencije ZEDA, organizovali javno predstavljanje poslovnih ideja koje su razvijene u okviru projekta iSKOraK "POKRENI SVOJ POSAO". Na današnjem događaju predstavljeno je 11 poslovnih planova od kojih će 6 biti odabrano za finansijsku podršku za pokretanje vlastitog biznisa, u maksimalnom iznosu od 9800 KM.

Rezultati će biti objavljeni na web stranici Grada Zenica: <https://www.zenica.ba/>.

Cilj projekta je da osigura kreiranje i provedbu programa aktivacije i integracije nezaposlenih osoba u lokalna tržišta rada od strane lokalnih partnerstava za zapošljavanje. Sva eventualna neutrošena finansijska sredstva će biti prebačena za sljedeći ciklus edukacija koji se očekuje početkom sljedeće godine. Obuka se implementira u sklopu projekta „Podrška Evropske unije lokalnim partnerstvima za zapošljavanje – Faza II“ (LEP II) koji finansira Evropska unija (EU), a realizuje Međunarodna organizacija rada (MOR) u Bosni i Hercegovini (BiH).

Realizacijom ovog projekta bi se ostvario dugoročni održivi efekt procesa kreiranja institucionalne i sistemske podrške zapošljavanju mladih u Zenici i Brezi kroz stvaranje stimulativnog poslovnog okruženja, a koje će aktivno doprinositi povećanju novootvorenih poslovnih subjekata/radnih mjesta, ali i kontinuiranoj promociji mogućnosti prekvalifikacije u cilju povećanja šanse za zaposlenje, kao i razvoju poduzetništva i poduzetničkog obrasca ponašanja među nezaposlenim mladim ljudima sa naglaskom na teško zapošljive kategorije. Od novih 20 lokalnih partnerstava za zapošljavanje u BiH se očekuje da uspješno razviju lokalne inicijative za zapošljavanje, te omoguće obuku i prekvalifikaciju za najmanje 1600 nezaposlenih osoba, te da će najmanje 600 osoba biti zaposleno nakon obuke.

Fotografije današnjeg događaja možete pogledati u galeriji.